b'\n_START_ARTICLE_\nKlaudijus Galenas\n_START_PARAGRAPH_\nKlaudijus Elijus Galenas (Claudius Aelius Galenus; g. 129\xc2\xa0m. Pergame\xc2\xa0\xe2\x80\x93 m. 200\xc2\xa0m.)\xc2\xa0\xe2\x80\x93 antikos medikas ir filosofas, gars\xc4\x97j\xc4\x99s savo mintimis apie medicin\xc4\x85 ir jos taikym\xc4\x85. 34 m. buvo imperatoriaus Marko Aurelijaus ir jo s\xc5\xabnaus Komodo gydytojas._NEWLINE_Savo apra\xc5\xa1ymuose r\xc4\x97m\xc4\x97si Aristotelio darbais, skrod\xc4\x97 gyv\xc5\xabnus (be\xc5\xbed\xc5\xbeiones, \xc5\xa1unis, me\xc5\xa1kas), tyr\xc4\x97 \xc5\xbemogaus griau\xc4\x8dius. Taip pat Galenas teig\xc4\x97, kad geriau steb\xc4\x97ti ir tyrin\xc4\x97ti gamt\xc4\x85 nei pasikliauti vien teorija. Jo darbais medicinoje buvo remiamasi daugiau kaip pusantro t\xc5\xabkstan\xc4\x8dio met\xc5\xb3._NEWLINE_Galenas pirmasis apra\xc5\xa1\xc4\x97 \xc5\xbemogaus anatomin\xc4\x99 sandar\xc4\x85, 300 jo raumen\xc5\xb3, centrin\xc4\x99 nerv\xc5\xb3 ir kraujagysli\xc5\xb3 sistemas bei farmakologijos pagrindus. Taip pat para\xc5\xa1\xc4\x97 400 filosofijos, medicinos ir farmakologijos veikal\xc5\xb3. \xc4\xaerod\xc4\x97, kad temperamentas priklauso nuo \xc5\xbemogaus organizmo skys\xc4\x8di\xc5\xb3.\n_START_SECTION_\nBiografija\n_START_PARAGRAPH_\nGim\xc4\x97 129\xc2\xa0m. Pergame, Romos imperijoje, turtingo ir labai ambicingo architekto \xc5\xa1eimoje. Mirus t\xc4\x97vui, Galenas prad\xc4\x97jo keliauti po vis\xc4\x85 Romos imperij\xc4\x85, aplank\xc4\x97 Egipt\xc4\x85, Kipr\xc4\x85, Korsik\xc4\x85, Kret\xc4\x85, Sicilij\xc4\x85. Studijavo medicin\xc4\x85 Aleksandrijoje._NEWLINE_Po studij\xc5\xb3 sugr\xc4\xaf\xc5\xbeo \xc4\xaf Pergam\xc4\x85, kur laim\xc4\x97j\xc4\x99s atrank\xc4\x85 tampa gladiatori\xc5\xb3 gydytoju. \xc5\xbdaizdas Galenas laiko langu \xc4\xaf \xc5\xbemogaus organizmo vid\xc5\xb3. D\xc4\x97l j\xc5\xb3 gal\xc4\x97jo prapl\xc4\x97sti anatomijos \xc5\xbeinias, pamatyti vidinius organus, suprasti, kaip veikia tam tikros k\xc5\xabno dalys nedarydamas operacij\xc5\xb3, kurios tuo metu Romoje buvo u\xc5\xbedraustos._NEWLINE_Po ketveri\xc5\xb3 met\xc5\xb3, praleist\xc5\xb3 gydant gladiatorius, persik\xc4\x97l\xc4\x97 \xc4\xaf Rom\xc4\x85, ta\xc4\x8diau d\xc4\x97l konflikto su vietiniais daktarais greitai sugr\xc4\xaf\xc5\xbeo \xc4\xaf Pergam\xc4\x85. 169\xc2\xa0m. Galenas tampo asmeniniu Romos imperatoriaus Marko Aurelijaus gydytoju. Mir\xc4\x97 216\xc2\xa0m. Romoje.\n_START_SECTION_\nNuopelnai filosofijoje\n_START_PARAGRAPH_\nK. Galenas patobulino Platono siel\xc5\xb3 filosofin\xc4\x99 teorij\xc4\x85. Jis man\xc4\x97, kad organizme egzistuoja trilyp\xc4\x97 siela, kuri\xc4\x85 sudaro trys dalys: racionalioji, dvasin\xc4\x97 ir apetito._NEWLINE_Kiekvienai sielos daliai Galenas priskyr\xc4\x97 po organ\xc4\x85: racionaliajai\xc2\xa0\xe2\x80\x93 smegenis, dvasinei\xc2\xa0\xe2\x80\x93 \xc5\xa1ird\xc4\xaf, apetitinei\xc2\xa0\xe2\x80\x93 kepenis. Taip pat kiekvienai sielos daliai jis priskyr\xc4\x97 po funkcij\xc4\x85, priklausomai nuo organo t. y. racionalioji siela atsakinga u\xc5\xbe atmint\xc4\xaf, vaizduot\xc4\x99, supratim\xc4\x85, m\xc4\x85stym\xc4\x85. Dvasin\xc4\x97 siela atsakinga u\xc5\xbe augim\xc4\x85 bei gyvybingum\xc4\x85, taip pat u\xc5\xbe emocijas. Apetitin\xc4\x97 siela atsakinga u\xc5\xbe gyvybini\xc5\xb3 funkcij\xc5\xb3 palaikym\xc4\x85, kraujo tek\xc4\x97jim\xc4\x85, taip pat u\xc5\xbe emocin\xc4\x99 b\xc5\xabsen\xc4\x85 bei instinktus. Galenas teig\xc4\x97, jog sutrikus bent vienai sielos daliai, organizmas pradeda labai sirgti. \xc5\xa0is Galeno darbas buvo revoliucingas ir pamatinis ateities morfologin\xc4\x97ms teorijoms.\n_START_SECTION_\nGaleni\xc5\xa1kasis daktaro portretas\n_START_PARAGRAPH_\nPinig\xc5\xb3 tro\xc5\xa1kim\xc4\x85 Galenas laik\xc4\x97 blogiausia prie\xc5\xbeastimi norint tapti daktaru. Jo nuomone, svarbiausia daktarui yra siekti kaip galima efektyviau pad\xc4\x97ti savo pacientui ir vis\xc4\x85 laik\xc4\x85 siekti maksimalios kompetencijos._NEWLINE_Taip pat daktaras turi sugeb\xc4\x97ti u\xc5\xbesitarnauti savo pacient\xc5\xb3 pasitik\xc4\x97jim\xc4\x85, kur\xc4\xaf laik\xc4\x97 esminiu gydymo faktoriumi. Galeno nuomone, tai jis gali padaryti tik nuodugniai ap\xc5\xbei\xc5\xabr\xc4\x97damas pacient\xc4\x85 ir pateikdamas i\xc5\xa1sam\xc5\xb3 paai\xc5\xa1kinim\xc4\x85 apie jo sveikatos b\xc5\xabkl\xc4\x99 ir kiek galima tikslesnes prognozes. Be kita ko, Galenas man\xc4\x97, jog daktarui labai svarbu i\xc5\xa1manyti filosofij\xc4\x85._NEWLINE_Kaip jis ra\xc5\xa1\xc4\x97 viename savo veikale\xc2\xa0\xe2\x80\x93 daktaras, nei\xc5\xa1manantis filosofijos\xc2\xa0\xe2\x80\x93 tai lyg architektas, neturintis br\xc4\x97\xc5\xbeini\xc5\xb3.\n_START_SECTION_\nNuopelnai medicinos srityje\n_START_PARAGRAPH_\nRemdamasis Hipokrati\xc5\xa1kuoju patologijos supratimu \xc4\xafrod\xc4\x97, kad temperamentas bei nuotaik\xc5\xb3 svyravimas priklauso nuo \xc5\xbemogaus organizmo skys\xc4\x8di\xc5\xb3 (humoralin\xc4\x97 teorija). Taip pat tiksliai apra\xc5\xa1\xc4\x97 smegen\xc5\xb3 dangalus ir skilvelius, kuriuose man\xc4\x97 yra sutelktas protas.'